b'\n_START_ARTICLE_\nMustam\xc3\xa4e I mikrorajoon\n_START_PARAGRAPH_\nMustam\xc3\xa4e I mikrorajoon on Mustam\xc3\xa4e asumi allasum Tallinnas Mustam\xc3\xa4e linnaosas. Asum piirneb Ehitajate, Akadeemia ja Eduard Vilde teega. See on Mustam\xc3\xa4e asumi vanim osa, mille esimesed elamud Akadeemia tee \xc3\xa4\xc3\xa4res valmisid 1963. aastal betoonist plokkidest._NEWLINE_Mustam\xc3\xa4e I mikrorajooniga k\xc3\xbclgnevad Mustam\xc3\xa4e asumi II, III, IV, VI, VII, VIII,  ja TT\xc3\x9c kvartal ning M\xc3\xa4nnipark, Kadaka asumist aga Akadeemia kvartal._NEWLINE_Asumisiseseid kergliiklusteid (peateed) on 1,1 km.\n_START_SECTION_\n\xc3\x9chistranspordi\xc3\xbchendus\n_START_PARAGRAPH_\nMustam\xc3\xa4e I mikrorajooni s\xc3\xb5idavad liinibussid: 9, 24, 24A, 26, 26A, 36 (Eduard Vilde tee); 11, 23, (Akadeemia tee); 27, 33, 36 (Ehitajate tee)._NEWLINE_Trollibussid: 3 (Akadeemia tee); 1, 5 (Eduard Vilde tee). _NEWLINE_Allasumisse j\xc3\xa4\xc3\xa4vad Eduard Vilde teel peatused Akadeemia tee ja Kaja. Akadeemia tee \xc3\xa4\xc3\xa4res on Mustam\xc3\xa4e, Raja ja Keemia ning Ehitajate teel Eduard Vilde tee ja M\xc3\xa4nni.\n_START_SECTION_\nEttev\xc3\xb5tlus ja endised asutused\n_START_PARAGRAPH_\n1959. aastal valminud Mustam\xc3\xa4e planeerimisprojektis sooviti esimene kaubandus ja \xc3\xbchiskondlik keskus rajada S\xc3\xb5pruse puiestee, Ehitajate ja Keskuse tee vahelisele (t\xc3\xa4nase M\xc3\xa4nnipargi) alale, teeninduspiirkonnaga I ja III mikrorajoon. Kuni plaani realiseerimiseni ehitati kahte rajooni v\xc3\xa4ikesed ajutised teeninduspaviljonid. 1960. aastate algul aga sellest projektist loobuti ning v\xc3\xb5eti suund, et igas mikrorajooni oleks oma mitmeotstarbeline \xc3\xbchiskondlik kaubanduskeskus. Siia aga j\xc3\xa4etigi rajamata n-\xc3\xb6 piirkondlik suur ABC-keskus. _NEWLINE_Peale II mikrorajoonis avatud toidukaupluse Tuluke, mis allus Tallinna 1. Toidukaubastule, tegutses selles asumis kolm Tulukese filiaali aadressidel Ehitajate tee 41 (t\xc3\xa4nane Grossi Toidukaubad) ja Akadeemia tee 8 (t\xc3\xa4nane Tipi Pood) ning Akadeemia tee 36._NEWLINE_Tallinna Puu- ja K\xc3\xb6\xc3\xb6giviljakaubastu kauplus asus aadressil Akadeemia tee 40. Tallinna T\xc3\xb6\xc3\xb6stuskaubastu oli mikrorajoonis esindatud kolme poega: majapidamiskaupu m\xc3\xbc\xc3\xbcdi aadressil Akadeemia tee 20 (2007. aastal rajati \xc3\xbchekorruselise hoone asemele kolmekorruseline maja), pudukaupu Akadeemia tee 44 (t\xc3\xa4nane santehnika ja pumbakeskus) ja keemiatarbeid Ehitajate tee 29 (t\xc3\xa4nane Pagaripoiste kohvik)._NEWLINE_Alates 1960. aastatest tegutses aadressil Akadeemia tee 28 pikka aega kohvik Komeet. T\xc3\xa4nap\xc3\xa4eval on selle hoone valdaja kaabeltelefirma Starman._NEWLINE_Lisaks tegutsesid n\xc3\xb5ukogude perioodi l\xc3\xb5pus I mikrorajoonis teeninduskombinaadi Kiir selvepesumaja (Akadeemia tee 18), kauplus N\xc3\xb5mme hulgim\xc3\xbc\xc3\xbcgibaas (Eduard Vilde tee 131), Marati esinduskauplus (Ehitajate tee 11), apteek (Ehitajate tee 27) ja naistejuuksur (Ehitajate tee 47). Hoones Akadeemia tee 24 asusid Hoiupanga osakond, postkontori sidejaoskond nr 26 ja v\xc3\xa4rvifotoateljee.\n_START_SECTION_\nRaamatukogu\n_START_PARAGRAPH_\nTallinna Keskraamatukogu esimene Mustam\xc3\xa4e haruraamatukogu (t\xc3\xa4nane M\xc3\xa4nni raamatukogu) tegutses aastatel 1964\xe2\x80\x931999 Eduard Vilde tee 143 neljakorruselises kivimajas.\n_START_SECTION_\nLasteaiad ja koolid\n_START_PARAGRAPH_\nPiirkonda on rajatud kaks lasteaeda ja \xc3\xbcks kool. 1964. aastal valmis Mustam\xc3\xa4e esimese lasteaiana Tallinna 97. Lastep\xc3\xa4evakodu aadressil Ehitajate tee 23. Alates 1983. aastast tegutses seal vaimse puudega lastele m\xc3\xb5eldud Tal\xc2\xadlinna 3. Erilasteaed. 2001. aastast asub hoones eesti- ja venekeelne munitsipaallasteaed \xc3\x95unake, mis j\xc3\xa4tkab vaimse ja f\xc3\xbc\xc3\xbcsilise puudega ning autistlike lastega tegelemist._NEWLINE_Aastatel 1966\xe2\x80\x931997 tegutses aadressil Akadeemia tee 50 Tallinna 105. Lastep\xc3\xa4evakodu. T\xc3\xa4na kannab eestikeelne munitsipaallasteaed Pallip\xc3\xb5nni nime._NEWLINE_Aastal 2004 l\xc3\xb5petas piirkonnas tegevuse Tallinna Mustam\xc3\xa4e \xc3\x9cldhariduskool (endine Tallinna 50. Keskkool, Akadeemia tee 30).'